Author: JUDr. Bohuslav HARVIĽAK
Last saved by: spano
Company: ŠVS SR

Dôvodová správa

Všeobecná časť

Predkladaným návrhom  sa vykonáva § 3 ods. 2 zákona č. 488/2002 Z. z. o veterinárnej starostlivosti a o zmene niektorých zákonov .

Cieľom predkladaného návrhu  je transpozícia horizontálnej Smernice Rady č. 92/40/EHS z 19. mája 1992, ktorou sa zavádzajú opatrenia spoločenstva na kontrolu moru hydiny, ktorá si vyžaduje implementáciu v Slovenskej republike. Nevyhnutnosť  prijatia nariadenia je podmienená potrebou zavedenia rovnakých systémov veterinárnej kontroly v mieste pôvodu hydinového mäsa na vnútornom trhu, aké fungujú v krajinách Európskej únie.
Obchodovanie s hydinou predstavuje významný zdroj príjmov pre poľnohospodárske podniky. V súlade s ochranou zdravia zvierat je nevyhnutné stanoviť opatrenia, ktoré sa musia realizovať v prípade vzplanutia vysokopatogénnej formy influenzy vtákov spôsobenej influenzovým vírusom, v slovenskej terminológii označovanej ako „klasický mor hydiny“, ktorý môže rýchlo nadobudnúť epizootický charakter. Ochorenie spôsobuje také škody, ktoré značne ovplyvnia rentabilitu celého hydinárskeho sektora. 

Opatrenia sa musia realizovať od chvíle, keď sa objaví podozrenie na prítomnosť nákazy. Musia byť stanovené presné kritériá pre kontrolu pohybu zvierat, produktov a zariadení, ktoré môžu byť kontaminované.

Za diagnostiku klasického moru hydiny je zodpovedné národné referenčné laboratórium, činnosť ktorého je koordinovaná referenčným laboratóriom spoločenstva.
      	
Ďalším závažným dôvodom predloženia tohto návrhu nariadenia vlády  je úplne zosúladiť slovenskú legislatívu s  pravidlami Európskej únie. Orgány veterinárnej a potravinovej správy už v súčasnosti majú s pomocou terciárnej veterinárnej  legislatívy (tzv. postupy HVL) implementované pri vývoze do členských štátov rovnaké pravidlá avšak bez dostatočného právneho základu, ktorý v doterajšej  slovenskej veterinárnej legislatíve chýbal.   
     	
Treba  tiež upraviť pravidlá na efektívne overovanie uplatňovania ustanovení podľa tejto smernice, ktoré sú síce v Slovenskej republike už  z veľkej časti zavedené, ale sú  súčasnou legislatívou nedostatočne upravené. Tieto pravidlá majú tiež význam pri exporte hydiny a násadových vajec v predvstupovom období.

Tento cieľ nemôže Slovenská republika dosiahnuť individuálne, ale len na základe spoločných  zosúladených pravidiel s členskými štátmi Európskej únie, pokiaľ ide o povinnosti príslušných orgánov veterinárnej a potravinovej správy v súlade s legislatívou Európskej únie. Rovnaké alebo rovnocenné povinnosti a dodržiavanie požiadaviek sa vyžadujú od tretích krajín exportujúcich hydinu a násadové vajcia.
Návrh nemá žiadny nový dopad na štátny rozpočet, rozpočty obcí alebo vyšších územných celkov, životné prostredie a zamestnanosť. Je v súlade s Ústavou Slovenskej republiky č. 460/1992 Z. z. v znení ústavného zákona č. 90/2001 Z. z.  a zákonom č.488/2002 Z. z. o veterinárnej starostlivosti a o zmene niektorých zákonov.  

Ministerstvo financií Slovenskej republiky listom č. 8314/2003 z 2. 5. 2003 vzalo na vedomie, že návrh nariadenia nebude mať vplyv na štátny rozpočet, verejné rozpočty, rozpočty vyšších územných celkov a obce.
	
Doložka zlUčiteĽnosti
právneho predpisu
 s právom Európskych spoločenstiev a právom Európskej únie

1. Navrhovateľ právneho predpisu: Vláda Slovenskej republiky

2.	Názov návrhu právneho predpisu: Nariadenie vlády Slovenskej republiky o opatreniach na tlmenie klasického moru hydiny 

3.	Záväzky Slovenskej republiky vo vzťahu k Európskym spoločenstvám a Európskej únii:

Návrh nariadenia svojou problematikou patrí medzi prioritné oblasti aproximácie práva uvedené v čl. 70 Európskej dohody o pridružení (ochrana zdravia a života ľudí, zvierat a rastlín) a medzi priority odporúčané v Bielej knihe (5. Poľnohospodárstvo – II. Legislatíva pre oblasti veterinárstva, zdravotného stavu rastlín a výživy zvierat - Kontrolné opatrenia).
Problematika návrhu nariadenia je prioritou podľa Partnerstva pre vstup, je prioritou podľa Screeningu 2001 ako aj prioritou podľa NPAA. Návrh nariadenia nepatrí medzi prioritné úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003.
Slovenská republika akceptuje acquis v kapitole „Poľnohospodárstvo„  a je pripravená na jeho implementáciu k referenčnému dátumu vstupu do EÚ 1. mája 2004.

4.	Problematika návrhu právneho predpisu je v práve Európskych spoločenstiev a Európskej únie upravená v:
a)
Smernica Rady č. 92/40/EHS z 19. mája 1992, ktorou sa zavádzajú opatrenia spoločenstva na kontrolu moru hydiny.
b)
Smernica Rady je preložená do slovenského jazyka; do úradného prekladu v slovenskom jazyku možno nahliadnuť v sídle Inštitútu pre aproximáciu práva Úradu vlády Slovenskej republiky, Námestie slobody 1/29, Bratislava.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: úplná

6. Gestor ( spolupracujúce rezorty): Ministerstvo pôdohospodárstva Slovenskej republiky

7.	Účasť expertov pri príprave návrhu  a ich stanovisko k zlučiteľnosti návrhu s právom s právom Európskych spoločenstiev a s právom Európskej únie:  
bez účasti expertov
Osobitná časť

K § 1
Ustanovuje použitie nariadenia.

K § 2
Upravujú sa pojmy na účely tohto nariadenia  v súlade s príslušnou legislatívou Slovenskej republiky a Európskej únie.

K § 3
Určuje povinnosť hlásenia výskytu nákazy.

K § 4
Ustanovuje opatrenia pri vyslovení podozrenia na výskyt klasického moru hydiny. Určuje povinnosti úradného veterinárneho  lekára, opatrenia regionálnej veterinárnej a potravinovej správy a vlastníka, resp. držiteľa zvierat.

K § 5
Určuje výkon opatrení regionálnej veterinárnej a potravinovej správy po úradnom potvrdení klasického moru hydiny.

K § 6
Ustanovuje možnosť Štátnej veterinárnej a potravinovej správy Slovenskej republiky na udelenie výnimky z požiadaviek § 5 ods. 1.

K § 7
Definuje požiadavky na epizootologický prieskum a určuje hlavnému veterinárnemu  lekárovi vymenovanie národnej odbornej komisie.

K § 8
Ustanovuje nariadenie úradného dozoru v chove, v ktorom je podozrenie, že hydina bola kontaminovaná pohybom osôb, zvierat, dopravných prostriedkov a pod. Určuje opatrenia regionálnej veterinárnej a potravinovej správy pri nariadení úradného dozoru.

K § 9
Určuje povinnosť regionálnej veterinárnej a potravinovej správy na stanovenie ochranného pásma a pásma surveillance a opatrenia, ktoré musia byť v týchto pásmach nariadené. Ustanovuje minimálne doby pre zrušenie opatrení v jednotlivých pásmach. Rieši aj prípady, kedy pásma zahrňujú územie v správe viacerých regionálnych veterinárnych a potravinových správ, alebo v správe viacerých členských štátov Európskej únie.

K § 10
Ustanovuje povinnosť regionálnej veterinárnej a potravinovej správy stanoviť trasy pohybov vajec a hydiny, povinnosť vlastníka alebo držiteľa poskytovať informácie o prísunoch a odsunoch hydiny a vajec a povinnosť právnických osôb alebo fyzických osôb vykonávajúcich prepravu alebo obchod poskytovať príslušnému úradu informácie.

K § 11
Ustanovuje zásady dezinfekcie a mechanickej očisty.

K § 12
Týka sa odberu vzoriek pre stanovenie prítomnosti vírusu.

K § 13
Ustanovuje súčinnosť regionálnej veterinárnej a potravinovej správy s orgánmi štátnej správy a samosprávy pri informovaní osôb o platných obmedzeniach v jednotlivých pásmach.

K § 14
Ustanovuje povinnosť Štátnej veterinárnej a potravinovej správy SR autorizovať národné referenčné laboratórium. Špecifikuje požiadavky na činnosť a poslanie autorizovaného národného referenčného laboratória, vrátane jeho vzťahu k štátnym veterinárnym a potravinovým ústavom. Určená je aj úloha ústavu kontroly veterinárnych liečiv pri kontrole a schvaľovaní vakcín.

K § 15
Ustanovuje podmienky pre vakcináciu proti klasickému moru hydiny.

K § 16
Určuje Štátnu veterinárnu a potravinovú správu Slovenskej republiky pre vypracovanie pohotovostného plánu pre prípad vypuknutia choroby klasického moru hydiny a prikazuje predložiť tento pohotovostný plán Európskej komisii.

K § 17
Ustanovuje možnosť kontroly.

K § 18
Navrhuje sa účinnosť od 1. augusta 2003.

K prílohe č. 1
Obsahuje zoznam transponovaných právnych aktov.

K prílohe č. 2
Ustanovuje podmienky pre presun vajec z chovu podozrivého z choroby.

K prílohe č. 3
Ustanovuje postupy pri priebežnej a záverečnej očiste a dezinfekcii.

K prílohe č. 4
Popisuje základné metódy ktoré je potrebné použiť pri diagnostike klasického moru hydiny. V metodike sú uvedené postupy pre:
•	odber a ošetrenie vzoriek na laboratórne vyšetrenie,
•	izoláciu vírusu,
•	diferenciálnu diagnostiku,
•	serologické testy na detekciu protilátok proti vírusu klasického moru hydiny,
•	index intravenóznej patogenity,
•	hodnotenie kapacity tvorby plakov a
•	dvojitú imunodifúziu.

K prílohe č. 5
Uvedený je zoznam a adresy národných laboratórií v krajinách Európskeho spoločenstva  na diagnostiku klasického moru hydiny.

K prílohe č. 6
Uvedené je sídlo referenčného laboratória Európskeho spoločenstva  na diagnostiku klasického moru hydiny s popisom jeho úloh a kompetencií.

K prílohe č. 7
Ustanovuje minimálne požiadavky na vypracovanie pohotovostných plánov.